《和叔宽田园六首 其一》
宋代·苏过

早岁厌华屋，曲肱慕饮水。躬耕二顷田，仅可毕祭祀。

长怀饘粥忧，每抱瓶罍耻。虽知学稼拙，岂不贤乎已。

衰才谢严徐，吐吻上插齿。各从我尔好，勿问谁愠喜。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。